RESOLUCIÓN do 30 de outubro de 2007 pola que se fai pública a modificación da base reguladora dos incentivos deste instituto a proxectos de investimento empresarial.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 09/11/2007

O Consello de Dirección do Igape, na súa reunión, que tivo lugar o día 1 de febreiro de 2007, acordou por unanimidade dos membros asistentes a aprobación das bases reguladoras dos incentivos económicos do Igape, publicadas mediante Resolución do 9 de marzo de 2007 (DOG nº 59, do 23 de marzo), as cales se dividen en tres:
-Base reguladora dos incentivos a proxectos de investimento empresarial.
-Base reguladora das axudas a iniciativas xeradoras de coñecemento nas Pemes.
-Base reguladora das axudas a proxectos colaborativos de carácter empresarial.
Compleméntanse coas bases reguladoras da tramitación dos procedementos.
A base reguladora dos incentivos a proxectos de investimento empresarial ten como finalidade principal incrementar, manter e dinamizar a actividade económica na comunidade autónoma, favorecer o desenvolvemento equilibrado do territorio galego e lograr o incremento do emprego, a través do desenvolvemento e mellora da competitividade das empresas existentes, así como coa creación e posta en marcha de novas iniciativas empresariais.
Nos últimos anos a Comarca de Valdeorras viuse afectada pola desaceleración no desenvolvemento das empresas existentes así como por unha menor implantación de novas iniciativas empresariais. O freo no dinamismo do seu tecido empresarial vén orixinado principalmente pola súa menor capacidade de atracción de novos proxectos investidores fronte a outras zonas limítrofes de fóra de Galicia e de Portugal que poden ofrecer maiores apoios e servizos.
Para os efectos de contrarrestar esta desvantaxe que pode afectar o desenvolvemento económico e social da comarca, considérase prioritario que o Igape, a través das súas liñas de axuda, prime os investimentos que se acometan na Comarca de Valdeorras.
Por todo o anterior, o Consello de Dirección do Igape, na súa xuntanza do 30 de outubro de 2007, acordou modificar a base reguladora dos incentivos do Igape para proxectos de investimento empresarial, polo que, de acordo coas facultades que teño conferidas,
RESOLVO:
Primeiro.-Publicar a seguinte modificación da base reguladora dos incentivos do Igape a proxectos de investimento empresarial:
-Engádese un artigo 8º, que contén a seguinte redacción:
«Artigo 8º.-Medidas de prioridade específica para os proxectos que se van implantar nos municipios da Veiga, A Rúa, Carballeda de Valdeorras, Larouco, O Barco de Valdeorras, Petín, Rubiá e Vilamartín, da Comarca de Valdeorras.
8.1. Nos criterios de avaliación e selección de proxectos, o criterio localización avaliarase co valor máximo para os proxectos que se van desenvolver nesta comarca.
8.2. Para proxectos de primeira implantación en Galicia, garántese unha axuda mínima do 15% dos custos subvencionables e para proxectos de ampliación, modernización ou innovación tecnolóxica, garántese unha axuda mínima do 10% dos custos subvencionables.
8.3. Nos proxectos de creación de novas localizacións empresariais o investimento mínimo previsto nos artigos 4.2.1.a) e 6.2.b) redúcese a 300.000 euros».
Segundo.-Esta resolución entrará en vigor o día seguinte ao da súa publicación no Diario Oficial de Galicia, e aplicarase tamén a aqueles expedientes pendentes de resolución na dita data.
Santiago de Compostela, 30 de outubro de 2007.
Álvaro Álvarez-Blázquez Fernández
Director xeral do Instituto Galego de Promoción Económica